Fælles erklæring fra Europa-Parlamentet, Rådet for Den Europæiske Union og Europa-Kommissionen

EU's lovgivningsmæssige prioriteter for 2023 og 2024

(2022/C 491/01)

Vores Unions beslutsomhed og handleevne udfordres af Ruslands uprovokerede, brutale aggression mod Ukraine, som er præget af rystende brutalitet og voksende beviser for krigsforbrydelser. De afsmittende virkninger af Ruslands angreb på den levevis, som vi længe har taget for givet, betyder, at vores borgere føler sig mindre trygge i dag, mindre sikre og har mindre tiltro til fremtiden. På trods af Ruslands bestræbelser på at svække og splitte Unionen forbliver vi forenede, resolutte og dybt engagerede i støtten til Ukraine og dets befolkning. Vores indsats vil omfatte militær og humanitær bistand, politisk og finansiel støtte samt ukraineres fortsatte adgang til job, bolig, uddannelse og sundhedsydelser i EU inden for rammerne af den midlertidige beskyttelsesmekanisme. Vi vil også lette Ukraines adgang til det indre marked og området med gratis roaming og støtte rehabilitering og genopbygning af Ukraine. For at opretholde det økonomiske pres og undergrave Ruslands militære kapacitet vil vi også sørge for, at den effektive gennemførelse af sanktioner mod Rusland fortsætter. Vi vil hjælpe Ukraine og Den Internationale Straffedomstol med at dokumentere og retsforfølge mulige krigsforbrydelser, og vi vil undersøge mulighederne for at sikre, at de ansvarlige fuldt ud drages til ansvar. Konsekvenserne af denne aggression mærkes også i vores nærmeste nabolande, hvor et stort antal mennesker fordrives, og i hele verden, hvor fødevareusikkerheden er steget dramatisk.

På et tidspunkt, hvor vi netop er begyndt at komme på fode igen efter pandemien og gennemgår en radikal omstilling for at bekæmpe andre alvorlige udfordringer såsom klimakrisen og naturkrisen, står vores borgere over for højere og højere elpriser og stigende inflation. Vi er fast besluttet på, at fælles EU-løsninger skal afhjælpe denne leveomkostningskrise for vores borgere og virksomheder, som er blevet forværret af krigen i Ukraine. I kølvandet på REPowerEU-planen reducerede EU hurtigt sin afhængighed af import af russisk energi gennem fremme af alternative energikilder, besparelser og lagring. Ved at bruge vores fælles markedsstyrke, fremskynde den dobbelte omstilling i energisektoren og forny elmarkedets udformning vil vi opnå strukturelle løsninger.

Der vil i den forbindelse blive lagt stor vægt på at sikre den flerårige finansielle rammes bæredygtighed i en ny geopolitisk og økonomisk situation. Vi vil også arbejde hen imod at indføre tilstrækkelige nye egne indtægter.

Vi glæder os over resultaterne af konferencen om Europas fremtid (1), som var et inspirerende og vellykket eksperiment i samtaledemokrati. For at imødekomme borgernes forventninger vil institutionerne inden for deres respektive kompetenceområder fortsat sikre en hurtig og effektiv opfølgning af de anbefalinger, som konferencen mundede ud i. Mange af forslagene fra konferencen er afspejlet i Kommissionens arbejdsprogram for 2023, og vi forpligter os i fællesskab til at tillægge dem stor opmærksomhed.

I denne fælles erklæring fremhæver vi de centrale lovgivningsforslag (2), som vores tre institutioner vil gøre deres bedste for at gennemføre. Opfyldelsen af disse prioriteter bliver særlig vigtig i lyset af valget til Europa-Parlamentet i 2024, hvor borgerne vil vurdere, hvordan EU har klaret de aktuelle udfordringer. Det drejer sig både om de lovgivningsforslag, som de to EU-lovgivere allerede er i gang med at behandle, og om forslag, som Europa-Kommissionen vil fremsætte inden udgangen af 2023. De tre institutioner er enige om at give følgende politikmål højeste prioritet i 2023 og frem til valgperiodens udløb i 2024:

1. For at gennemføre den europæiske grønne pagt og opfylde dens mål om klimaneutralitet senest i 2050 på trods af de ugunstige geopolitiske omstændigheder vil vi arbejde på at fremskynde den grønne og retfærdige omstilling som en central del af løsningen på problemerne med energisikkerhed, høje energipriser og fødevaresikring. Vi vil gøre en indsats for hurtigt at afslutte arbejdet med Fit for 55-pakken, så vi når vores reduktionsmål for 2030, og samtidig vil vi øge ambitionerne for at nå REPowerEU-planens mål om at udfase afhængigheden af russiske fossile brændstoffer og fremme vedvarende energi i Europa. Vi vil prioritere den gennemgribende gennemgang af EU's elmarked, kickstarten af EU's brintmarked og en hurtigere udrulning af vedvarende energi. Vores opmærksomhed vil være rettet mod genopretning og beskyttelse af biodiversiteten, sikring af jordbundskvaliteten, bekæmpelse af vand- og luftforurening og forurening med mikroplast samt håndtering af miljøkriminalitet. Med henblik på at opbygge en cirkulær økonomi vil vi bestræbe os på at skabe resultater med hensyn til retten til reparation, bæredygtigt produktdesign, håndtering af emballageaffald og sikring af, at forbrugerne får de rigtige oplysninger om grønne anprisninger. Vi vil sørge for yderligere klimaforanstaltninger, navnlig vedrørende emissioner og forurening fra transport, grønnere godstransport samt certificering af kulstoffjernelse. Vi vil prioritere nedbringelse af mængden af affald og affalds miljøpåvirkning.

2. For at opnå den digitale omstilling og øge EU's modstandsdygtighed vil vi fokusere på at mindske ressourceforbruget og påvirkningen af miljøet og klimaet, styrke Europas førerposition inden for banebrydende teknologier og vores forsyningssikkerhed, konkurrenceevne og modstandsdygtighed, støtte de relevante digitale færdigheder og følge en menneskecentreret tilgang. Vi vil rette vores opmærksomhed mod de ikkefærdigbehandlede forslag om kunstig intelligens, tilgang til og anvendelse af data, cyberrobusthed og cybersikkerhed samt styrkelse af vores forsvarsindustri. For at sikre en tilstrækkelig og diversificeret forsyning med henblik på den dobbelte omstilling vil vi prioritere foranstaltninger vedrørende kritiske råstoffer og sjældne jordarter samt halvledere. Vi vil for at fremme innovative teknologier arbejde på lovgivningsrammen for hyperloop, det nye radiofrekvenspolitikprogram og sikker rumbaseret kommunikation. Vi vil sætte ind på det fælles europæiske mobilitetsdataområde. Vi vil styrke det indre marked, som er et af vores største aktiver, herunder ved at arbejde på nødinstrumentet for det indre marked og på at forbedre vilkårene for platformsarbejde. Vi vil også arbejde hen imod nye effektive patentregler og støtte SMV'er i vanskelige tider, herunder gennem reviderede regler om forsinkede betalinger.

3. Med hensyn til en økonomi, der tjener alle, vil vi øge indsatsen for at styrke konkurrenceevnen, sikre vækst og skabe beskæftigelsesmuligheder for unionsborgere. Vi vil især fokusere på unge og på udvikling af relevante færdigheder. Vi vil fjerne de hindringer og byrder, der bremser vores små virksomheder. Vi vil arbejde for, at der bliver fremlagt en hjælpepakke for SMV'er, og for at støtte og aflaste virksomheder, herunder gennem lettere adgang til kapital og data, hurtige og innovative betalingsløsninger og strømlinede regler om insolvens. Vi vil fortsat prioritere gennemførelsen af den europæiske søjle for sociale rettigheder og erklæringen fra topmødet i Porto og træffe yderligere foranstaltninger for at sikre, at der tages hensyn til den sociale dimension i alle vores tiltag, herunder retten til at være offline og udligningen af kønsbestemte lønforskelle. Vi vil arbejde hen imod en hurtig aftale om koordinering af de sociale sikringsordninger for at støtte arbejdskraftmobilitet og om indskudsforsikring, bæredygtig virksomhedsledelse, bekæmpelse af hvidvask af penge og et forbud mod produkter fremstillet ved tvangsarbejde. Vi vil lægge behørig vægt på gennemgangen af EU's økonomiske styring for at sikre, at den fungerer med henblik på at støtte EU's og medlemsstaternes økonomier, og arbejde på at styrke kapitalmarkederne og euroens rolle, herunder den digitale euro, og fuldføre bankunionen. Vi vil forsøge at gøre fremskridt med den globale skattereform. Vi vil for at støtte bæredygtig udvikling på globalt plan arbejde hen imod en hurtig aftale om arrangementet med generelle toldpræferencer og en reform af toldkodeksen.

4. For at sikre et stærkere Europa i verden skal vi vise vores urokkelige støtte til Ukraine og stå fast på vores kerneprincipper om multilateralisme og en regelbaseret orden og på vores engagement inden for udvikling og humanitær bistand. Vi vil i overensstemmelse med det strategiske kompas arbejde videre på at styrke vores fælles forsvars- og sikkerhedskapacitet og vores modstandsdygtighed, herunder mod udenlandsk informationsmanipulation og indblanding. Vi vil arbejde for at oprette en værktøjskasse til bekæmpelse af korruption. Vi vil fortsætte vores samarbejde med kandidatlandene på Vestbalkan samt med Ukraine, Republikken Moldova og Georgien med henblik på deres fremtidige tiltrædelse af Unionen. For at styrke EU's modstandsdygtighed og diversificere vores forsyningskæder vil vi presse på for en fuldstændig ratificering af handelsaftaler og styrke vores engagement med ligesindede partnere og allierede.

5. Med henblik på fremme af vores europæiske levevis vil vi give højeste prioritet til færdiggørelsen af reformen af lovgivningsrammen for migration og asyl inden valgperiodens udløb på grundlag af den fælles køreplan for pagten om migration og asyl. Vi vil også sigte mod at opnå hurtige fremskridt med pakken vedrørende lovlig migration og den reviderede Schengengrænsekodeks. Som led i det foreslåede europæiske år for færdigheder sigter vi mod at prioritere arbejdet med det kommende forslag om anerkendelse af kvalifikationer fra tredjelande samt støtte til læringsmobilitet i EU. Vi vil gøre en indsats for at afslutte arbejdet med digitalisering af visumprocedurer og rejsedokumenter, udveksling af oplysninger mellem nationale retshåndhævende myndigheder, foranstaltninger til bekæmpelse af menneskehandel, pligten til at videreformidle forhåndsoplysninger om passagerer, indefrysning og konfiskation af udbytte af kriminalitet samt bekæmpelse af seksuelt misbrug af børn. For at fortsætte opbygningen af den europæiske sundhedsunion vil vi prioritere en hurtig vedtagelse og gennemførelse af det europæiske sundhedsdataområde. Vi vil også lægge særlig vægt på behandlingen af spørgsmålet om mental sundhed og kræftforebyggelse.

6. For at beskytte vores demokrati og værdier mod hidtil usete trusler vil vi anvende alle de redskaber, vi har til rådighed, til at styrke og forsvare retsstatsprincippet, ligestilling og ikkeforskelsbehandling samt mediefrihed og -pluralisme i Unionen. Vi vil arbejde hurtigt for at afslutte arbejdet med gennemsigtighed og målretning i forbindelse med politisk reklame, statutten for og finansiering af europæiske politiske partier og fonde og mobile europæiske borgeres valgrettigheder i god tid inden det næste valg til Europa-Parlamentet. Vi vil lægge særlig vægt på yderligere initiativer til at styrke den demokratiske modstandsdygtighed indefra og forsvare vores demokratiske system mod eksterne interesser, desinformation og udenlandsk indblanding samt styrke vores lovgivningsramme for bekæmpelse af korruption. Vi vil prioritere løngennemsigtighed samt bekæmpelse af vold mod kvinder og vold i hjemmet. Vi vil arbejde for at beskytte rettighederne for personer med handicap og fremme solidaritet mellem generationerne.

Ud over det arbejde, der henhører under den almindelige lovgivningsprocedure, erklærer vi os desuden rede til:

— fortsat at stå side om side med Ukraine og imødegå konsekvenserne af den russiske aggression for vores borgere og virksomheder

— at fortsætte gennemførelsen af nationale genopretnings- og resiliensplaner

— at samarbejde om at uddybe det indre marked, som i 2023 fylder 30 år, ved at fjerne hindringer og afhjælpe mangler, navnlig i servicesektoren, for at kunne udnytte dets fulde potentiale

— i forbindelse med det europæiske år for færdigheder at fremme Europa som et attraktivt sted for faglærte arbejdstagere og lette mobiliteten for faglærte arbejdstagere og praktikanter inden for EU

— at fremskynde gennemførelsen af De Forenede Nationers 2030-dagsorden for bæredygtig udvikling

— at presse på for højere ambitioner og en øget indsats på globalt plan for at tackle de indbyrdes forbundne klima- og biodiversitetskriser

— at styrke vores diplomatiske opsøgende arbejde over for partnere i hele verden, herunder via Global Gateway-strategien, og samtidig fremme høje miljøstandarder, sundhedsstandarder, sociale standarder og menneskerettighedsstandarder

— at tilbyde Ukraine, Republikken Moldova og Georgien samt Vestbalkan et troværdigt europæisk perspektiv og fastholde vores støtte til Det Østlige Partnerskab og de sydlige nabolande

— at prioritere handelsaftaler med ligesindede partnere og puste nyt liv i forbindelserne med Latinamerika og Caribien og konsolidere et fornyet partnerskab med Afrika

— at imødegå truslerne fra grænseoverskridende organiseret kriminalitet og terrororganisationer gennem den videre forfølgelse af strategien for EU's sikkerhedsunion 2020-2025.

I vores egenskab af formand for Europa-Parlamentet, formand for Rådet og formand for Europa-Kommissionen forpligter vi vores institutioner til at arbejde med disse fælles prioriteter i 2023 og 2024 med udgangspunkt i de grundlæggende principper om gensidig tillid, respekt og samarbejdsånd. Europas fremtid ligger i dets hurtige tilpasningsevne baseret på mod og enhed.

Vi vil også samarbejde om at sikre en korrekt gennemførelse og håndhævelse af eksisterende lovgivning og holde nøje øje med den rettidige og effektive gennemførelse af denne fælles erklæring.

Съставено в Брюксел на петнадесети декември две хиляди двадесет и втора година. Hecho en Bruselas, el quince de diciembre de dos mil veintidós. V Bruselu dne patnáctého prosince dva tisíce dvacet dva. Udfærdiget i Bruxelles den femtende december to tusind og toogtyve. Geschehen zu Brüssel am fünfzehnten Dezember zweitausendzweiundzwanzig. Kahe tuhande kahekümne teise aasta detsembrikuu viieteistkümnendal päeval Brüsselis. Έγινε στις Βρυξέλλες, στις δέκα πέντε Δεκεμβρίου δύο χιλιάδες είκοσι δύο. Done at Brussels on the fifteenth day of December in the year two thousand and twenty two. Fait à Bruxelles, le quinze décembre deux mille vingt-deux. Arna dhéanamh sa Bhruiséil, an cúigiú lá déag de mhí na Nollag sa bhliain dhá mhíle fiche a dó. Sastavljeno u Bruxellesu petnaestog prosinca godine dvije tisuće dvadeset druge. Fatto a Bruxelles, addì quindici dicembre duemilaventidue. Briselē, divi tūkstoši divdesmit otrā gada piecpadsmitajā decembrī. Priimta du tūkstančiai dvidešimt antrų metų gruodžio penkioliktą dieną Briuselyje. Kelt Brüsszelben, a kétezer-huszonkettedik év december havának tizenötödik napján. Magħmul fi Brussell, fil-ħmistax-il jum ta’ Diċembru fis-sena elfejn u tnejn u għoxrin. Gedaan te Brussel, vijftien december tweeduizend tweeëntwintig. Sporządzono w Brukseli dnia piętnastego grudnia roku dwa tysiące dwudziestego drugiego. Feito em Bruxelas, em quinze de dezembro de dois mil e vinte e dois. Întocmit la Bruxelles la cincisprezece decembrie două mii douăzeci și doi. V Bruseli pätnásteho decembra dvetisícdvadsaťdva. V Bruslju, petnajstega decembra dva tisoč dvaindvajset. Tehty Brysselissä viidentenätoista päivänä joulukuuta vuonna kaksituhattakaksikymmentäkaksi. Som skedde i Bryssel den femtonde december år tjugohundratjugotvå.

(1) Konferencen om Europas fremtid — Rapport om de endelige resultater: https://futureu.europa.eu/da/pages/reporting

(2) Inden for rammerne af den almindelige lovgivningsprocedure.